แห่ซื้อประกันความเสี่ยง
กสิกรชี้ธุรกิจเจอสารพัดมรสุมตลาดโตได้อีกเหตุเบี้ยต่ำมาก
26 ส.ค. 2554

กสิกรชี้ธุรกิจเจอสารพัดมรสุมตลาดโตได้อีกเหตุเบี้ยต่ำมาก
กสิกรคาดธุรกิจแห่ซื้อประกันหนัก หวั่นเจอสารพัดความเสี่ยงรุมเร้า ครึ่งปีแรกโตถึง 4.2 หมื่นล้านบาท 
นายทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย กล่าวว่า ผลของปัจจัยเสี่ยงจากภาวะเศรษฐกิจ ความวุ่นวายทางการเมืองของโลก ราคาสินค้าโภคภัณฑ์ที่ผันผวนหนักและภัยธรรมชาติที่เพิ่มความถี่ขึ้น ทำให้คาดว่าตลาดประกันความเสี่ยงธุรกิจมีโอกาสเติบโตได้สูงขึ้นกว่าที่เป็นอยู่ในปัจจุบัน
นายทรงพล กล่าวว่า ปัจจุบันธุรกิจไทยมีการทำประกันความเสี่ยงอยู่เพียง 4.21% ของผลิตภัณฑ์มวลรวมภายในประเทศเท่านั้น โอกาสที่จะเติบโตได้สูงกว่านี้ยังมีอยู่มาก ธนาคารกสิกรไทยจึงตั้งเป้าเพิ่มเบี้ยรับรายใหม่จากประกันภัยทางธุรกิจในปีนี้เป็นไม่ต่ำกว่า 28% หรือ 5,700 ล้านบาท ทั้งจากประกันชีวิตคุ้มครองวงเงินสินเชื่อธุรกิจ และประกันวินาศภัยในกลุ่มลูกค้าธุรกิจ
“ขณะนี้ธุรกิจเริ่มเจอปัญหาผู้ซื้อไม่ชำระเงินค่าสินค้า และผู้ซื้อปฏิเสธรับมอบสินค้าบ้างแล้วซึ่งอาจเป็นผลมาจากความเสี่ยงรอบด้าน ทั้งแผ่นดินไหว น้ำท่วม ความเสี่ยงในการชำระของคู่ค้าเพิ่มขึ้น ผู้ประกอบการก็มีความเสี่ยงส่งสินค้าไม่ทัน โดยในปีที่ผ่านมาไทยมีความเสียหายจากการขนส่งทางเรือถึง 658 ล้านบาท” นายทรงพล กล่าว
ผู้บริหารธนาคารกสิกรไทย กล่าวอีกว่า ธนาคารจะเริ่มรุกตลาดประกันชีวิตคุ้มครองวงเงินสินเชื่อสำหรับกลุ่มลูกค้าเอสเอ็มอี ในรูปแบบการคุ้มครองตามภาระสินเชื่อที่ลดลง และแบบคุ้มครองเต็มทุนประกันตลอดอายุสัญญา จะไม่ตกเป็นภาระของทายาท โดยครึ่งปีแรกมีลูกค้าซื้อประกันผ่านกสิกรไทยแล้ว 4.2 หมื่นล้านบาท เบี้ยประกัน 1,660 ล้านบาท คาดว่าจะเพิ่มขึ้นเป็น 3,400 ล้านบาทในสิ้นปี หรือโตกว่า 70%
สำหรับตลาดประกันวินาศภัยในกลุ่มลูกค้าธุรกิจนั้น ธนาคารจะรุกด้านประกันภัยสินเชื่อทางการค้า ประกันภัยเสี่ยงทรัพย์สิน ประกันความปลอดภัยทางทะเลและขนส่ง รวมถึงประกันอัคคีภัย โดยเฉพาะประกันภัยสินเชื่อทางการค้าที่คุ้มครองกรณีคู่ค้าไม่สามารถจ่ายค่าสินค้าได้ในระยะเวลาที่กำหนด โดยในครึ่งปีแรกประกันวินาศภัยเติบโตไปแล้ว 23% ธนาคารตั้งเป้าว่าจะเพิ่มเบี้ยประกันอีก 3 เท่าในปีหน้า
นายทรงพล กล่าวว่า เหตุที่กสิกรไทยเน้นขยายธุรกิจประกันสินเชื่อทางการค้าเป็นพิเศษ เนื่องจากกลุ่มลูกค้าเป้าหมายคือผู้ประกอบการที่คู่ค้าไม่ยอมเปิด L/C แต่ใช้วิธีส่งสินค้าไปก่อนแล้วชำระเงินภายหลัง มีมูลค่าตลาดสูงถึง 7 ล้านล้านบาท แต่ยังมีการทำประกันน้อยมาก 
ทั้งนี้ คาดว่าในปีนี้เครือกสิกรไทยจะมียอดวงเงินประกันประเภทนี้ 2-5 หมื่นล้านบาท และจะเพิ่มขึ้นเป็น 7-8 หมื่นล้านบาทในปีหน้า 
“ช่วงนี้ธุรกิจขนาดใหญ่เริ่มทำประกันสินเชื่อทางการค้ากันบ้างแล้ว แต่เอสเอ็มอียังน้อยอยู่ ทั้งๆ ที่ค่าเบี้ยประกันตามความเสี่ยงของคู่ค้าแค่ 0.5-1.5% ของทุนประกัน เทียบกับการทำ L/C แล้ว การซื้อประกันยังถูกกว่า” นายทรงพล กล่าว
ด้านธนาคารเพื่อการส่งออกและนำเข้าแห่งประเทศไทย (ธสน.) ก็ขยายกรมธรรม์ประกันการส่งออกระยะสั้นด้วยการรับซื้อตั๋วส่งออก ภายใต้เทอมการชำระเงินแบบD/P D/A และ O/A ไม่เกิน 180 วันจากผู้ส่งออก โดยจะจ่ายค่าสินไหมทดแทนให้ 90% ของความเสียหาย